stanford-oval/wikipedia huggingface dataset:
קנוסוס
הארמון

מבנה הארמון השתנה במשך השנים. מבנה הארמון המוצג באתר מורכב משלבים של בנייה שהתארכה מאות שנים, והוא מעולם לא נראה במראה הנראה היום באתר. הארמון מוצג מתאים למבנה הארמון בשלבים המאוחרים שלו שהוגדרו על ידי אוונס כתקופה המינואית המאוחרת. בנוסף במסגרת מאמצי השימור של הארמון, נעשו בו עבודות חיזוק עם חומרי בנייה מודרניים.
הארמון נבנה בהדרגה בין השנים 1700 עד 1400 לפנה"ס, בתהליך של בנייה מחדש לאחר הרס במבנה. בארמון נמצאו כ-1300 חדרים המחוברים ביניהם במסדרונות בגדלים שונים ובכיוונים שונים. מבנה הארמון הזכיר לאוונס את הלבירינת המופיע במיתולוגיה היוונית בסיפור על מינוס, לכן קרא לתרבות שמצא התרבות המינואית.
הארמון השתרע על שטח של שישה דונם ובחלקו התנשא לגובה של חמש קומות. שטח הארמון כלל בתוכו כניסה ראשית הפונה לכל הכיוונים, מבנה תיאטרון ומחסנים גדולים. במחסנים נמצאו פיטסים (כדי אחסון גדולים) שאחסנו, דגן, שמן, דגים מיובשים, שעועית וזיתים. רבים מהפריטים שנמצאו עובדו בתחומי הארמון. שטח הארמון כלל בתי בד גתות, טחנות קמח.
מתחת לפיטסים נמצאו בורות בנויים ששימשו לאחסון חפצים יקרים כגון זהב.
תמונות

ציור קיר בקנוסוס
ציור קיר בקנוסוס
לקריאה נוספת

ידין רומן, "מי אתה מינוס מלך קנוסוס - עלייתה ונפילתה של התרבות המינואית", מטרופוליס - מגזין תרבויות העולם, מבית ארץ וטבע, חוברת "כרתים", 2004, עמ' 34-31
בריאן מ' פאגן, ארכאולוגיה כהרפתקה, ספרית מעריב, 1990, עמ' 180-172
הערות שוליים

↑  הגיית השם ביוונית: קנוסוס, במלרע (ההטעמה בהברה האחרונה).
| --- | --- |
בקרת זהויות :  NLI: 987007545794905171  BNE: XX462321  GND: 4031362-1  LCCN: sh85072723  NKC: ge423013  NLG: 7049  VIAF: 316431225   WorldCat (עם VIAF): 316431225
חילונים

ערך זה עוסק בקטגוריה דמוגרפית בישראל. אם התכוונתם להשקפה, ראו .
חילונים (בעבר: חופשיים) הם קטגוריה דמוגרפית וסוציולוגית בישראל, המתייחסת בעיקר ליהודים שאינם מקיימים אורח חיים דתי. על פי נתוני הלשכה המרכזית לסטטיסטיקה וסקרים של מכוני מחקר, חילונים מהווים את הקבוצה הגדולה ביותר באוכלוסייה היהודית בישראל, ומונים כ-40%-50% מהיהודים הבוגרים. זיקת החילונים לדת, אם קיימת, מתבטאת בעיקר בהיבטים תרבותיים, משפחתיים או סמליים, ולא בפרקטיקות דתיות מחייבות. רבים מהחילונים מציינים חגים יהודיים במסגרות משפחתיות או תרבותיות, תוך התאמתם לצביון חילוני. חלקם מאמינים באלוהים, או בכוח עליון כלשהו, אך אינם רואים בכך זיקה דתית. הקבוצה מגוונת ומשקפת מנעד רחב של עמדות, החל מזיקה מסורתית סמלית ועד לאדישות מוחלטת לדת.
המונח "חופשיים", שהיה נפוץ בתקופת העלייה השנייה, שיקף שחרור ממגבלות הדת. עם השנים, התפתח המונח "חילונים", שמשקף שילוב בין תרבות חילונית למסורת יהודית וזהות גמישה יותר. זהותם של החילונים בישראל ייחודית ומשלבת לעיתים קרובות זיקה מורכבת לדת עם ערכים תרבותיים וחברתיים.
אחד ההבדלים המרכזיים בין חילונים לקבוצות הדתיות-חברתיות האחרות בישראל, הכוללות את החרדים, הדתיים הלאומיים והמסורתיים, הוא ביחסם לדת במרחב הציבורי. מרבית החילונים תומכים בהפרדת דת ומדינה ומתנגדים לכפייה דתית, ובכך מבטאים גישה השואפת לשמר את המרחב הציבורי חופשי מהשפעה דתית ישירה. לעומת זאת, בקבוצות אחרות התמיכה בהפרדה נמוכה יותר ולעיתים אף נעדרת, עם שאיפה לקדם חוקים המבוססים על עקרונות דתיים, בעיקר בקרב דתיים לאומיים וחרדים.
תפיסות ואמונות

מספר מחקרים ניסו לכמת את חשיבותם של הערכים והנורמות באורח-חייהם של אנשים, כתלות או כמתאם למיקומם על הסקלה שבין דתיות לחילוניות, בישראל ובמדינות נוספות. מחקר מצוטט רבות בנושא זה הוא של הפסיכולוג החברתי שלום שוורץ, שפיתח תאוריה פסיכולוגית נפוצה להגדרת ערכים – תאוריית הערכים האנושיים הבסיסיים. במחקר זה נמצא שהציר שמגדיר עד כמה אדם דתי או חילוני נמצא במתאם עם ערכים מסוימים, הן בישראל והן במדינות נוספות שנבדקו באירופה. בישראל, אותו ציר דתיות-חילוניות נמצא במתאם גם עם הגדרתו העצמית של יהודי ישראלי כ"חילוני", "מסורתי", "דתי" או "חרדי". במחקר זה נמצא כי חילונים ישראלים, בדומה לאדוקים פחות מבני הדתות השונות בשאר המדינות במחקר, קושרים את עצמם לערכים של "אוניברסליזם", "הישגיות", "יוקרה חברתית", "הדוניזם", "פתיחות לשינוי", "הכוונה עצמית", ולעומת זאת מביעים פחות הזדהות עם ערכים של "מסורת", "קונפורמיות", "יציבות וביטחון" ו"נדיבות". ממצאים אלו אושרו ברובם במחקר מטא-אנליזה שכלל אלפי משתתפים מ-15 מדינות, כאשר בישראל המתאם השלילי ביותר של דתיות היה עם ערך האוניברסליזם.
מחקר נוסף בפסיכולוגיה בין-תרבותית, לפי שיטה שונה במקצת להגדרת ערכי תרבות (Hofstede's cultural dimensions theory), נערך על-ידי אהרון כהן, פסיכולוג מאוניברסיטת חיפה, ובו השתתפו למעלה מאלף מורים מ־54 בתי ספר בישראל. מבין הערכים שנבדלו ביותר בין הקבוצות במחקר, נמצא כי המורים בבתי ספר ממלכתיים וקיבוציים דגלו יותר בערכים של אינדיבידואליזם, נשיות ומצפוניות, ופחות בהיררכיה של כוח (power distance), באופן מובהק סטטיסטית בהשוואה למורים בבתי-ספר דתיים, ערבים ודרוזים. מחקרים כמותניים נוספים תומכים בתוצאות אלו: מחקר של שפרה שגיא ועמיתים מאוניברסיטת בן-גוריון, שבו השתתפו למעלה מאלף תלמידי תיכון, מצא כי תלמידים בבתי-ספר ממלכתיים הפגינו יותר אינדיבידואליזם ופחות קולקטיביזם, וכן הפגינו יותר עניין וידע בתרבות והיסטוריה של ארצות אחרות, על חשבון עניין וידע בתרבות והיסטוריה מקומיים. מחקר אחר מצא שילדים שגדלו בבתים חילוניים ייחסו פחות חשיבות לתוויות של קטגוריות אתניות, כמו "ילד יהודי" ו"ילד ערבי", מאשר ילדים שגדלו בבתים דתיים.
בשאלת מדיניות החוץ והסכסוך עם הפלסטינים, להזדהות כחילוני יש מתאם מובהק עם נטייה למרכז ולשמאל ביחס ליתר החברה (אם כי חילונים רבים מזדהים עם הימין) ועם תמיכה בסיום הכיבוש הישראלי בגדה המערבית, תוך חתירה לפתרון של דו-קיום. החילונים נוטים להיות ליברלים יותר ביחס ליתר החברה הישראלית, אך נפוצות בקרבם עמדות לא-ליברליות מובהקות כמו התנגדות לשוויון מלא לערבים. הדבר נכון במיוחד למהגרים מברית-המועצות לשעבר, שעל אף היותם חילונים מאוד, מפגינים עמדות ימין ביחס למיעוטים ובסוגיה הפלסטינית. פער זה ניכר אותם ממפלגות השמאל ומציבור מצביעיהן, ובמקרים רבים בלם שיתוף פעולה פוליטי בין שתי האוכלוסיות.
דמוגרפיה

במהלך העשור השני של המאה ה-21, סקרים שונים הצביעו על כך שהחילונים הם המגזר הגדול ביותר בבמגזר היהודי ובמדינת ישראל בכלל.
לחילונים שיעור פריון גבוה יחסית לקבוצות בעלות הכנסה והשכלה דומות ברחבי העולם. ממוצע מספר הילדים לאישה חילונית ילידת ישראל עומד על כ-2.1, ובניגוד לציפיות נתון זה עולה עם רמת ההשכלה וההכנסה. הסוציולוגית ברברה אוקון ציינה כי תופעה זו נובעת מהסכמה חברתית רחבה לגבי הצורך בילודה יהודית מרובה, המגולמת בתמיכה ממשלתית ניכרת בטיפולי פוריות, ובתמיכת המשפחה המורחבת בגידול הילדים. כך, לדוגמה, 83% מהמשפחות החילוניות דיווחו על עזרת הסבים בטיפול בילדים. עם זאת, בתוך האוכלוסייה היהודית, שיעור הפריון החילוני נותר הנמוך ביותר, ומדובר בפער שמוביל בהדרגה לחריגה במאזן הדמוגרפי לטובת האוכלוסיות הדתיות. למרות פער זה, שיעור החילונים באוכלוסייה היהודית נשאר יציב, סביב 40%–45%, הודות לשני גורמים מרכזיים: ראשית, מעבר של לא-חילונים להגדרה עצמית כחילונים בהיקף העולה על המעבר בכיוון ההפוך, ושנית, הגעת עולים מברית-המועצות לשעבר, מהם שיעור החילונים גבוה. עם השנים, המהגרים החלו לאמץ יותר ויותר פרקטיקות דתיות וערכים מסורתיים, במיוחד בקרב הדור הצעיר.
מבחינה כלכלית, החילונים מהווים את הקבוצה האמידה ביותר בחברה היהודית. ההכנסה הממוצעת של משק בית חילוני בשנת 2019 הייתה גבוהה ב-25% מזו של מסורתיים, ב-16% יותר מאשר דתיים וב-68% יותר מזו של חרדים. בנוסף, החילונים הם גם המשכילים ביותר, עם שיעור גבוה של תארים אקדמיים בהשוואה לשאר קבוצות האוכלוסייה בישראל.
ביאורים

↑  לשם השוואה, פחות מ-15% מהאוכלוסייה נמנו על הציונות הדתית, והחרדים היוו מיעוט בטל
↑  סקר זה של מרכז המחקר פיו נערך מאוקטובר 2014 ועד מאי 2015, בראיונות פנים-מול-פנים עם מדגם מייצג של אלפי משתתפים בישראל בגילאי 20 ומעלה, בכלל זה 3,789 שהגדירו עצמם יהודים, ועוד 64 שהגדירו עצמם "חסרי דת" אך "יהודים שלא על פי דתם". אלו התבקשו להגדיר עצמם עם האפשרויות: "חילונים", "מסורתיים", "דתיים" או "חרדים". 49% מכלל היהודים בסקר זה הגדירו עצמם כחילונים.
↑  ראו גם את דבריו של רם פרומן: "חילון מלא, לפחות בהגדרתו האירופאית, קורה כנראה רק כשיחיד לא רואה את עצמו כפוף לממסד הדתי, לא מהווה חלק מקהילה דתית, דוחה את כל האמונה הדתית ולא מבצע שום פעילות דתית".
↑  הסקר החברתי של הלמ"ס נערך כל שנה מאז 2002, אך הפרק העוסק ב"דתיות" הופיע רק פעמיים, בשנים 2002 ו-2009. הסקר בשנת 2009 כלל 7,500 מרואיינים בני 20 ומעלה מכל רחבי הארץ, אך לא דווח המספר מתוכם שהגדירו עצמם כיהודים או כחילונים, או אחוז המסרבים להשתתף. הסקר איפשר למשתתפים יהודים ישראלים בגילים 20 ומעלה להגדיר עצמם באמצעות בחירה באחת מחמש קבוצות: חילונים, מסורתיים לא-כל-כך דתיים, מסורתיים-דתיים, דתיים וחרדים. 43% הגדירו עצמם כחילונים. אחוז זה היה כמעט זהה לאחוז המגדירים עצמם כחילונים בסקר משנת 2002.
Irreplaceable

Irreplaceable (בעברית: אין תחליף) הוא הסינגל השלישי מאלבומה השני, B'Day, של הזמרת האמריקאית ביונסה.
לשיר הייתה הצלחה מסחרית גדולה ברחבי העולם. הסינגל הוא המצליח ביותר מהאלבום "B'Day", ואחד השירים המצליחים ביותר של ביונסה בשל המכירות הגדולות וההגעה לראשי המצעדים ברחבי העולם. הסינגל היה בין הנמכרים ביותר לשנת 2007 עם מכירות של 8 מיליון עותקים ברחבי העולם, מתוכם 6.7 עותקים דיגיטליים. בנוסף הסינגל הגיע למעמד פלטינה כפולה על ידי איגוד תעשיית המוזיקה האמריקאית.
"Irreplaceable" יצא ב-5 באוקטובר 2006 בארצות הברית לאחר צאתם של שני הסינגלים הראשונים, "Déjà Vu" ו-"Ring The Alarm" שזכו להצלחה במצעדים ברחבי העולם. מבקרי המוזיקה ברחבי העולם שיבחו את השיר, במיוחד "פיצ'פורק" וה"רולינג סטון" שהציבו את השיר בראשי במצעדים שלהם של שנות ה-2000. הסינגל זכה בעשרות פרסים ברחבי העולם, ואף היה מועמד לפרס גראמי על שיר השנה בשנת 2007.
"Irreplaceable" הוא הסינגל הרביעי של ביונסה שנכנס למקום הראשון בארצות הברית. הסינגל הגיע למקומות הראשונים בעשרות מצעדים ברחבי העולם ביניהם אוסטרליה, בריטניה, קנדה, דנמרק, צרפת, איטליה, שווייץ ועוד עשרות מדינות אחרות ברחבי העולם.
הסינגל זכה להצלחה ענקית בארצות הברית כאשר נכנס למקום הראשון במצעד ההוט 100 של הבילבורד ושהה שם עשרה שבועות רצופים, מספר השבועות הגדול ביותר באותה שנה. במצעד סוף השנה שכבש את המקום הראשון במצעד ההוט 100 של הבילבורד. במצעד שירי העשור בארצות הברית של שנות ה-2000 השיר הגיע למקום ה-25.
השיר "Irreplaceable" פורסם על ידי חברת התקליטים קולומביה ונכתב על ידי ביונסה וני-יו. זוהי בלדת פופ עם השפעות של R&B. המילים של השיר הן על התמוטטות של מערכת יחסית של אישה עם גבר בוגדני, ולשיר יש מסר על עוצמה נשית.
הקליפ של השיר הופק על ידי אנתוני מנדלר, וזכה להצלחה גדולה בשל העובדה שהיה מועמד למספר רב של פרסים ברחבי העולם וזכה בחלק גדול מהם. הקליפ היה להופעת הבכורה של הלהקה החדשה של ביונסה ונחשב לאחד הקליפים הטובים לשנת 2007. הקליפ היה מיועד לקליפ של השנה בטקס פרסי ה-VMA של שנת 2007.
מיקומי שיא

| מצעדים (2007) | מיקום שיא |
| --- | --- |
שווייץ: 9
קנדה: 2
דנמרק: 9
אירופה (100 סיגנלים חמים): 7
צרפת: 10
צרפת מצעד רדיו: 3
בריטניה: 4
הונגריה: 1
אירלנד: 1
איטליה: 10
ניו זילנד: 1
ארצות הברית (בילבורד הוט 100): 1
ארצות הברית (שירי פופ): 1
| מצעדים (2006) | מיקום שיא |
| --- | --- |
אירלנד: 17
בריטניה: 29
אוסטרליה: 42
צרפת: 67
גרמניה: 79
הונגריה: 44
איטליה: 53
בריטניה: 120
ארצות הברית (בילבורד הוט 100): 1
ארצות הברית מכירות: 3
ארצות הברית שירי פופ: 3
| מצעדי עשור 2000s | מיקום שיא |
| --- | --- |
ארצות הברית R&B: 45
ארצות הברית רינגטונים: 7
ארצות הברית שירי פופ: 40
ארצות הברית (בילבורד הוט 100): 25
El Amor

El Amor (בעברית: אהבה) הוא אלבום האולפן העשירי של הזמרת-יוצרת המקסיקנית גלוריה טרווי. האלבום יצא לאור ב-21 באוגוסט 2015, על ידי חברת התקליטים יוניברסל מיוזיק לטין אנטרטיינמנט. את האלבום הקליטה טרווי בשנת 2015 ומתוכו יצאו ארבעה סינגלים: "Como Yo Te Amo",‏ "Las Pequeñas Cosas",‏ "Te Quiero" ו-"El Amor".
הקונספט של האלבום הוא חידושים של שירים לטיניים ידועים, בהופעה חיה, תוך שלאורכו עוברת טרווי תהליך של שינוי. כלומר, בתחילת האלבום האלטר אגו שלה "מיסטר טרווי", שר את השירים, כשהוא לבוש בחליפה עם מגבעת. ככל שהאלבום מתקדם, ניתן לראותה כשהיא פושטת את בגדי האלטר אגו שלה, עד שהיא נראית כפי שהיא באמת. בסוף השינוי, היא לבושה בשמלה כסופה וזאת כששיערה פזור. לאורך שנת 2015 ושנת 2016, העלתה טרווי לערוץ היוטיוב שלה את המופעים עם כל השירים מתוך האלבום, תוך שכל שיר בוצע במופע נפרד משלו. כבר בסמוך לצאתו של האלבום, הודיעה טרווי כי היא תצא לסיבוב הופעות עולמי על מנת לקדם את האלבום. בנוסף לכך, פרסמה ששמו יהיה, "El Amor World Tour". סיבוב ההופעות כלל בתוכו כ-99 מופעים ברחבי העולם, בעיקר ברחבי אמריקה הצפונית, דרום אמריקה ואמריקה הלטינית.
האלבום זכה להצלחה רבה במקסיקו כאשר כבש את פסגת מצעד האלבומים של המדינה, תוך שבחודשים ספורים מצאתו קיבל את תואר הזהב, על ידי איגוד תעשיית ההקלטות המקסיקני (AMPROFON), על מכירות של למעלה מ-30,000 עותקים במדינה. בהמשך, קיבל את תואר הפלטינה, על מכירות של למעלה מ-60,000 עותקים במדינה. נכון למאי 2016, נמכר האלבום בלמעלה מ-90,000 עותקים במדינה, מה שהופך אותו לאחד מהאלבומים הנמכרים ביותר במדינה בשנת 2015.
רקע והפקה

ביולי 2015, נודע כי האלבום הופק על ידי הומברטו גטיקה, אשר עבד עם אמנים כמו סלין דיון, שאקירה וטליה. עוד נודע כי באלבום יהיו ארבעה עשר שירים, שרובם הם חידושים לשירים ידועים כמו "Y Ahora Quien", ‏"Te Quiero" ו-"Cama Y Mesa". לדבריה של טרווי, מחצית מהאלבום הוקלט על ידי האלטר אגו הגברי שלה הנקרא, "מיסטר טרווי". כמו כן, טענה כי האלטר אגו שלה הקליט את השירים המדברים על הנשים שרוצות להיות נאהבות, בעוד היא עצמה הקליטה את השירים המדברים על איך היא עצמה אוהבת. עוד היא הוסיפה כי האלבום "הוא מעין דיאלוג בין גבר לאישה שמתפתח ומתפתח".
במהלך מסיבת עיתונאים, הצהירה טרווי כי האלבום הוקדש לבעלה ארמנדו גומז, מכיוון שהיא האמינה שהאלבום הציל את נישואיה, לאחר משבר שגרם לה לחשוב על גירושים.
הוא [בעלה של טרווי] לא אמר לי את הדברים הנכונים שיכלו לגרום לי להרגיש נאהבת. ביום בו התחלתי להקליט את האלבום, יכולת [העיתונאי] לראות כי הדמעות התחילו לזלוג מעיניי. כבר באותו היום שוחחתי עם עורך הדין שלי על מנת שיביא לי את מסמכי הגירושים. אלו היו רגעים קשים מאוד. אבל אני מאמינה שאלוהים יודע מה הוא עושה ולכן הצלחתי להסדיר את אי-ההבנות עם בעלי והצלחנו להתפייס. תאמינו לי, כולם אמרו שאין מה לעשות, אך בסוף הצלחנו להתגבר על המשבר.
שלושת השירים "Como Si Fuera La Primera Vez Aka La Primera Vez",‏ ‏"Inmortal" ו-"Sin Miedo A Nada", הם שירים מקוריים של טרווי.
יציאה וקידום

האלבום היה זמין למכירה ב-21 באוגוסט 2015, בפורמט של הורדה דיגיטלית. תוך שעות ספורות הוצב האלבום על ידי Mixup בראש מצעד האלבומים הנמכרים ביותר במקסיקו. לפני שיצא האלבום, הוציאה הזמרת ארבעה סינגלים אשר נועדו לקדמו, ולאחר מכן יצאו הווידאו קליפים של כל השירים הנכללים בו.
יציאה וקידום > סינגלים

"Como Yo Te Amo" - יצא לאור ב-19 ביוני 2015, כסינגל הראשון והפותח מתוך האלבום. השיר היה זמין לרכישה דיגיטלית כבר ב-19 במאי באותה השנה. השיר הוא חידוש לשירם של רפאל ורוקיו ג'וראדו. עם זאת, הלחן וההפקה המוזיקלית של השיר הייתה שונה מזו המקורית. השיר זכה להצלחה רבה כאשר הגיע למקום השישי במצעד שירי הפופ המקסיקניים האזוריים, למקום השמיני במצעד שירי הפופ הדיגיטליים ולמקום ה-19 במצעד שירי הפופ הלטיניים. בוונצואלה הצליח השיר לכבוש את פסגת מצעד הבלדות ואת פסגת מצעד השירים הלטיניים, תוך שהגיע למקום השני במצעד שירי הפופ ולמקום השישי במצעד 100 הסינגלים הוונצואלים. הווידאו קליפ הרשמי של השיר הועלה לערוץ היוטיוב של טרווי ב-19 ביוני 2015, ביום צאתו כסינגל. נכון לאפריל 2020, מונה הצפיות שלו עומד על למעלה מ-93 מיליון צפיות.
"Las Pequeñas Cosas" - יצא לאור ב-31 ביולי 2015, כסינגל השני מתוך האלבום והיה זמין להורדה דיגיטלית. כבר באותו היום, הועלה הווידאו קליפ שלו לערוץ היוטיוב של טרווי. נכון לאפריל 2020, מונה הצפיות שלו עומד על למעלה מ-27 מיליון צפיות. במקור, הוקלט השיר על ידי אמנדה מיגל. השיר הגיע למקום החמישי במצעד שירי הפופ שבמקסיקו. השיר זכה להצלחה רבה בארצות הברית כאשר הגיע למקום השני במצעד שירי הפופ המקסיקניים האזוריים, למקום ה-23 במצעד שירי הפופ הלטיניים ולמקום ה-28 במצעד האירפליי של מקסיקו.
"Te Quiero" - יצא לאור ב-7 באוגוסט 2015, כסינגל השלישי מתוך האלבום והיה זמין להורדה דיגיטלית. כבר באותו היום, הועלה הווידאו קליפ שלו לערוץ היוטיוב של טרווי. נכון לאפריל 2020, מונה הצפיות שלו עומד על למעלה מ-24 מיליון צפיות. במקור, הוקלט השיר על ידי חוסה לואיס פראלס.
"El Amor" - יצא לאור ב-14 באוגוסט 2015, כסינגל הרביעי והאחרון מתוך האלבום והיה זמין להורדה דיגיטלית. השיר הוא שיר הנושא של האלבום, והקליפ שלו פורסם ביום צאתו כסינגל.
יציאה וקידום > סיבוב הופעות

לאחר שהוציאה מן האלבום ארבעה סינגלים, נודע כי ב-21 באוגוסט 2015, תצא טרווי לסיבוב הופעות עולמי על מנת לקדם את האלבום. סיבוב ההופעות התחיל באותו התאריך שצוין בלוס אנג'לס, ארצות הברית. לאחר מכן, הופיעה בלמעלה מעשרה יעדים נוספים באמריקה הצפונית. הלג השני כלל בתוכו שתי הופעות בלבד שהתקיימו בפרו וצ'ילה. הלג השלישי כלל בתוכו שלוש הופעות נוספות באמריקה הצפונית.
הלג הרביעי כלל בתוכו ארבע הופעות שהתקיימו באמריקה הלטינית, במדינות: פוארטו ריקו, הרפובליקה הדומיניקנית, ניקרגואה, וגואטמלה. החלק הראשון של הלג החמישי כלל בתוכו עשרות הופעות באמריקה הצפונית. החלק השני של הלג החמישי כלל בתוכו עשרות הופעות במקסיקו ובארצות הברית.
הצלחה מסחרית

בשבוע צאתו, כבש האלבום פסגת מצעד האלבומים של מקסיקו, תוך שבחודשים ספורים מצאתו קיבל את תואר הזהב, על ידי איגוד תעשיית ההקלטות המקסיקני, על מכירות של למעלה מ-30,000 עותקים במדינה. בהמשך, קיבל את תואר הפלטינה, על מכירות של למעלה מ-60,000 עותקים במדינה. נכון למאי 2016, נמכר האלבום בלמעלה מ-90,000 עותקים במדינה, מה שהופך אותו לאחד מהאלבומים הנמכרים ביותר במדינה בשנת 2015.
בארצות הברית נמכר האלבום בלמעלה מ-3,000 עותקים בשבוע צאתו ובעקבות כך כבש את פסגת מצעד האלבומים הלטיניים והיה לרביעי של טרווי שעשה זאת. בנוסף לכך, כבש האלבום את פסגת מצעד אלבומי הפופ הלטיניים והיה לרביעי של טרווי שעשה זאת גם כן וזאת, תוך שכבש את פסגת מצעד אלבומי הפופ הלטיניים המסחריים. במצעד האלבומים העכשוויים הגיע למקום ה-83, בעוד במצעד האלבומים המסחריים הגיע למקום ה-95.
בספרד זכה האלבום להצלחה מתונה, כאשר הגיע למקום ה-46 במצעד האלבומים של המדינה. האלבום שהה במצעד במשך שבועיים.
רשימת רצועות

| El Amor> מס' | El Amor> שם | El Amor> כותב(ים) | El Amor> משך | El Amor>  | El Amor>  | El Amor>  | El Amor>  | El Amor>  | El Amor>  |
| --- | --- | --- | --- | --- | --- | --- | --- | --- | --- |
| 1. | Como Yo Te Amo  | מנואל אלחנדרו, אנה מגדלנה | 3:24 |  |  |  |  |  |  |
| 2. | Perdóname  | קמילו ססטו | 3:45 |  |  |  |  |  |  |
| 3. | Cama Y Mesa  | ארסמו קרלוס, רוברטו קרלוס | 3:44 |  |  |  |  |  |  |
| 4. | Te Quiero  | חוסה לואיס פראלס | 3:50 |  |  |  |  |  |  |
| 5. | Y Ahora Quién  | אסטפנו, חוליו סי רייס | 3:59 |  |  |  |  |  |  |
| 6. | El Amor Después Del Amor  | פיטו פאז | 3:54 |  |  |  |  |  |  |
| 7. | Las Pequeñas Cosas  | אמנדה מיגל | 3:27 |  |  |  |  |  |  |
| 8. | Desahogo  | רוברטו קרלוס | 3:17 |  |  |  |  |  |  |
| 9. | Tú y Yo  | עמנואל | 3:10 |  |  |  |  |  |  |
| 10. | Que Muera El Amor  | רוסיו ג'וראדו | 3:37 |  |  |  |  |  |  |
| 11. | Como Si Fuera la Primera Vez  | גלוריה טרווי | 3:01 |  |  |  |  |  |  |
| 12. | El Amor  | רפאל פרז בוטיה | 5:20 |  |  |  |  |  |  |
| 13. | Inmortal  | גלוריה טרווי | 3:38 |  |  |  |  |  |  |
| 14. | Sin Miedo A Nada  | גלוריה טרווי, פרננדו אוסוריו | 4:15 |  |  |  |  |  |  |
| משך כולל: | משך כולל: | משך כולל: | 1:02:21 |  |  |  |  |  |  |
מיקומי שיא

|   ‏‏‏  מצעדים ודירוגים (2015)> מדינה |   ‏‏‏  מצעדים ודירוגים (2015)> מצעד |   ‏‏‏  מצעדים ודירוגים (2015)> מיקום שיא |
| --- | --- | --- |
|  ארצות הברית | בילבורד 200 | – |
|  ארצות הברית | מצעד האלבומים הלטיניים | 1 |
|  ארצות הברית | מצעד אלבומי הפופ הלטיניים | 1 |
|  ארצות הברית | מצעד אלבומי הפופ הלטיניים המסחריים | 1 |
|  מקסיקו | טופ 100 – מקסיקו | 1 |
|  ספרד | PROMUSICAE | 46 |
נתוני מכירות

| מקום | תארים | מכירות |
| --- | --- | --- |
| ארצות הברית (RIAA) | — | 3,000 |
| מקסיקו (AMPROFON) | פלטינה + זהב | 90,000 |
How Do You Do (שיר של שאקירה)

| --- | --- |
 שיר בביצוע שאקירה
 מתוך האלבום Oral Fixation, Vol. 2
 יצא לאור:  ספטמבר 2005
 תאריך הקלטה:  2004-05
 סוגה:  רוק לטיני
 שפה:  אנגלית
 אורך:  3:46
 חברת תקליטים:  אפיק
 כתיבה:  שאקירה
 לחן:  שאקירה
 הפקה:  שאקירה, לסטר מנדז, גוסטבו סראטי
 
How Do You Do (בעברית: מה שלומך) הוא שיר שהוקלט על ידי הזמרת הקולומביאנית שאקירה, מתוך אלבום האולפן השביעי שלה, Oral Fixation, Vol. 2. השיר יצא לאור בספטמבר 2005, והועלה לאייטונס תחת המארז Oral Fixation, Vol. 1 & 2, ב-24 בנובמבר 2006.
עם יציאת השיר יצא גם הסינגל הראשון והפותח מתוך האלבום, "Don't Bother".
רקע וכתיבה

השיר נכתב על ידי שאקירה, והופק על ידי שאקירה, לסטר מנגז וגוסטבו סראטי. מספר רב של מדינות מוסלמיות צנזרו לחלוטין את השיר, מכיוון שהמילים בו מעלות ספק לגבי קיומו של אלוהים.
בנוסף, גם עטיפת האלבום שונתה; בגרסה המקורית נראית שאקירה עם בטן וכתפיים חשופות, ובגרסה המצונזרת היא מכוסה בעלים מהכתפיים ומטה.
השיר כולל מזמורים מדתות שונות דוגמת יהדות, אסלאם ונצרות, דבר ששאקירה אמרה על כך ש"שלושת המזמורים אומרים בעיקרון את אותו הדבר: הם מבקשים סליחה".
הופעה

בשל הצנזורה והביקורות המעורבות שהופנו כלפי השיר, הזמרת הופיעה עם השיר פעם אחת בלבד, והוא לא נכלל כחלק מרשימת השירים שנכללו בסיבוב ההופעות הרביעי שלה, "Oral Fixation Tour".
ההופעה היחידה שבה הופיעה שאקירה עם השיר הייתה בליסבון, שבפורטוגל, ב-26 במאי 2006, שם השיר נכלל כשיר ה-8 בסדר רשימת השירים.
ולדימיר סולוביוב (קוסמונאוט)

| --- | --- |

 לידה:  11 בנובמבר 1946 (בן 78) מוסקבה
 מידע כללי
 בשירות:  קוסמונאוט בשירות תוכנית החלל הסובייטית ורוסקוסמוס
 לאום:  ברית המועצות סובייטי/רוסיה רוסיה
 השכלה:  האוניברסיטה הטכנית ע"ש באומן במוסקבה 
 עיסוקים נוספים:  מהנדס
 תקופת השירות:  1978–1984 (כ־6 שנים)
 זמן שהייה בחלל:  361 ימים, 22 שעות, 50 דקות
 מספר פעילות חוץ-רכבית:  8
 זמן שהייה בפעילות חוץ-רכבית:  31 שעות, 38 דקות
 משימות
 סויוז T-10, סויוז T-15
 עיטורים
  (פעמיים)   (פעמיים)      
 
ולדימיר אלקסייביץ' סולוביוב (ברוסית: Владимир Алексеевич Соловьёв; ‏נולד ב־11 בנובמבר 1946) הוא קוסמונאוט סובייטי שטס לחלל כחבר צוות תחנת החלל סאליוט 7 ותחנת החלל מיר.
קורות חיים

ולדימיר סולוביוב נולד במוסקבה למשפחת של טייס קרב. בשנת 1964 הוא סיים בית הספר והחל לימודי הנדסה באוניברסיטה הטכנית הממלכתית של מוסקבה ע"ש באומן. לאחר סיום הלימודים הוא החל לעבוד בתאגיד הטילים והחלל אנרגיה. הוא עסק בתכנון של המערכות השונות של תחנת חלל. החל משנת 1972 הוא היה חבר של צוות הדרכת הקוסמונאוטים בנושא.
בשנת 1978 ולדימיר סולוביוב נכלל ביחידת הקוסמונאוטים ובמקביל המשיך לעבוד על תכנון מערכות חלל.
בשנים 1984 ולדימיר סולוביוב שוגר לחלל בחללית סויוז T-10 לצד לאוניד קיזים כמפקד צוות ואולג אטקוב. הם התחברו לתחנת החלל סאליוט 7 והחלו לפעול כמשלחת מס' 3. ולדימיר סולוביוב שהה בתחנת החלל מעל ל-237 ימים. במהלך תקופה זו הוא ביצע מספר רב של מחקרים ו-5 פעמים פעילות חוץ רכבית לתיקון מערכת מדחפים והתקנת פאנל סולארי חדש.
בשנים 1984 ולדימיר סולוביוב שוגר לחלל בחללית סויוז T-15 לצד לאוניד קיזים שהיה מפקד צוות. בכך החלה לפעול משלחת מס' 1 לתחנת החלל מיר. במהלך הטיסה הם ביצעו עבודות במעבר ציוד מתחנת החלל סאליוט 7 לתחנת החלל מיר.
בשנת 1988 ולדימיר סולוביוב מונה למנהל טיסות תחנת החלל מיר. במקביל, הוא עבד על דוקטורט והחל ללמד באוניברסיטה טכנית בה למד.
בשנת 1994 הוא עזב את יחידת הקוסמונאוטים אך המשיך לכהן בתפקידי ניהול במערך תוכנית החלל הרוסית וללמד האוניברסיטה טכנית. בשנת 1997 הוא קודם לפרופסור.
בשנת 2021 הוא מונה למתכנן ראשי של תאגיד הטילים והחלל אנרגיה. בשנת 2022 הוא התקבל כחבר באקדמיה הרוסית למדעים.
Go Your Own Way

| --- | --- |
 סינגל בביצוע פליטווד מק
 מתוך האלבום Rumours
 יצא לאור:  1976 
 סוגה:  רוק 
 שפה:  אנגלית 
 כתיבה:  לינדזי בקינגהאם 
 לחן:  לינדזי בקינגהאם 
 
"Go Your Own Way" (בעברית: "לכי לדרכך") הוא שיר של להקת הרוק הבריטית-אמריקאית פליטווד מק מתוך האלבום האחד-עשר שלהם, Rumours (1977). השיר יצא לאור כסינגל הראשון של האלבום בדצמבר 1976 בארצות הברית. השיר נכתב על ידי לינדזי בקינגהאם, והפך ללהיט הראשון של הלהקה שהגיע ל"טופ 10" בארצות הברית. "Go Your Own Way" התקבל היטב על ידי מבקרי מוזיקה ודורג בשנת 2010 במקום ה-120 על ידי המגזין רולינג סטון ברשימת 500 השירים הגדולים בכל הזמנים, ובמקום ה-401 בשנת 2021. הם גם דירגו את השיר במקום השני ברשימת 50 השירים הטובים ביותר של פליטווד מק. ב-14 ביולי 2024 חצה השיר את רף מיליארד ההשמעות בספוטיפיי, והיה לשיר השלישי של הלהקה שמגיע להישג זה.
כתיבה והקלטה

הרצועה הוקלטה בשלושה אולפנים נפרדים, ופותחה במשך ארבעה חודשים. כמו ברוב הרצועות באלבום Rumours, אף אחד מהכלים לא הוקלט בלייב ביחד; הן הושלמו במקום זאת באמצעות אובר-דאבינג. מבחינה מילית, "Go Your Own Way" עוסק בפרידה של בקינגהאם מזוגתו וחברתו ללהקה, סטיבי ניקס.
"Go Your Own Way" נכתב בבית שהלהקה שכרה בפלורידה בין חלקים בסיבוב הופעות בינלאומי, והיה השיר הראשון שבקינגהאם הציג ללהקה עבור האלבום Rumours. מיק פליטווד, המתופף של הלהקה, זכר שבבית הייתה "אווירה רעה באופן מובהק, כאילו הוא רדוף, מה שלא עזר לעניינים...". המילים בשלב זה עדיין לא נכתבו, אז בקינגהאם שר תווים במקום מילים בחלק מהשיר.
בקינגהאם כתב את "Go Your Own Way" במה שהוא תיאר כ"זרם התודעה". "לא היה בזה שום דבר שחשבתי עליו. זה היה רק ביטוי גולמי של הרגש מאחורי השיר". כאשר בקינגהאם הציג את השיר למפיק קן קאילה, האחרון לא היה בטוח אם יש לו פוטנציאל כלשהו. "לינדזי ניגן בגיטרה האקוסטית שלו הכי חזק שהוא יכול וצרח. בפעם הראשונה ששמעתי את זה, חשבתי, מה לעזאזל קורה? זה נשמע כל כך לא מוזיקלי. לא ידעתי אם משהו יצא מזה".
ההקלטות המוקדמות נעשו עם מיק פליטווד על תוף סנר של שמונה אינץ' ממערכת התופים שלו, ג'ון מקווי על גיטרת בס של פנדר, כריסטין מקווי על אורגן האמונד, סטיבי ניקס על תוף מרים ולינדזי בקינגהאם על גיטרת פנדר סטרטוקאסטר משנת 1959. בקינגהאם בחר לנגן בגיטרה חשמלית במקום אקוסטית כדי שיוכל להקליט את הקטעים שלו באותו חדר כמו שאר הלהקה מבלי לדאוג לזליגת אודיו בהקלטות. נגינת תוף המרים של ניקס לא נכנסה בסופו של דבר להקלטה הסופית.